**Aizsardzības ministrijas sagatavotais kopīgais viedoklis par vienota Latvijas, Igaunijas un Lietuvas kibernoziedzības novēršanas un apkarošanas centra izveidi**

Saskaņā ar Ministru kabineta 2014.gada 4.marta sēdē (prot. Nr.14 30.§) nolemto un atsaucoties uz Ministru prezidentes rezolūciju Nr.18/TA-258, iesniedzu izstrādāto viedokli par Baltijas Asamblejas 32.sesijas rezolūcijā pausto priekšlikumu veidot vienotu Latvijas, Igaunijas un Lietuvas kibernoziedzības novēršanas un apkarošanas centru (turpmāk – Centrs). Ārlietu, Iekšlietu, Finanšu, Satiksmes un Tieslietu ministrijas ir izvērtējušas priekšlikumu atbilstoši savai kompetencei un sniegušas viedokli.

Līdz ar pieaugošo informācijas un komunikācijas tehnoloģiju izmantošanu valsts pārvaldē, sabiedrībā un ekonomikā kibernoziedzība kļūst par aizvien nozīmīgāku virtuālās vides izaicinājumu. Ņemot vērā kibernoziedzības sarežģīto un pārnacionālo dabu, tās novēršana un apkarošana prasa specifiskas zināšanas, apjomīgas spējas un ciešu starptautisko sadarbību. Gan Latvijas pieredze, gan starptautiskā prakse pierāda, ka kibernoziedzības problēmu risināšanai būtiskākais ir darbs divos virzienos – nacionālo spēju stiprināšana un efektīva starptautisko sadarbības instrumentu izmantošana. Ievērojot minēto, iniciatīva par Centra izveidi ir augsti vērtējams priekšlikums, jo norāda uz mērķi stiprināt Latvijas un Baltijas kibertelpas drošību, mazinot kibernoziedzības ietekmi. Tai pašā laikā vairāku būtisku iemeslu dēļ šāds priekšlikums šobrīd nav aktuāls.

Pirmkārt, lai kibernoziedzības novēršana un apkarošana būtu pēc iespējas efektīvāka, primāras ir Valsts policijas un tiesu sistēmas spējas, tāpēc vispirms nepieciešams stiprināt nacionālo tiesību aizsardzības iestāžu kapacitāti. Atsaucoties uz Iekšlietu ministrijas norādīto, informēju, ka Valsts policijas attīstības koncepcijā ir plānots vispusīgi vērsties pret augsto tehnoloģiju noziedzīgo nodarījumu palielināšanos, izveidojot Valsts policijas Galvenās kriminālpolicijas pārvaldes sastāvā vienotu struktūrvienību šādu nodarījumu apkarošanai. Šī pasākuma izpildes rezultātā tiks nodrošināta smagu un komplicētu noziedzīgu nodarījumu vienota apkarošana valstī, veidojot vienotu juridisku un tehnisku praksi, kontrolējot augsto tehnoloģiju noziedzīgo vidi, nodrošinot vienotu dalību starpvalstu izmeklēšanās un racionālu tehnisko līdzekļu un personālsastāva sadali.

Otrkārt, jau šobrīd starp Latviju, Lietuvu un Igauniju pastāv vairāki sadarbības mehānismi plašākā kiberdrošības jomā, kuros tiek iekļauti arī kibernoziegumu novēršanas un apkarošanas jautājumi. Tiek organizētas kopīgas sanāksmes par kiberdrošības politikas veidošanu, ir regulāra informācijas apmaiņa starp informācijas tehnoloģiju drošības incidentu novēršanas institūcijām par aktuālajiem apdraudējumu veidiem, kā arī tiek koordinēta sadarbība dažādos ar kibertelpas drošību saistītos praktiskos pasākumos, piemēram, par kritiskās infrastruktūras aizsardzību. Līdz ar to Centra izveidošana būtu lietderīga tikai tādā gadījumā, ja tiktu identificētas un deleģētas jaunas funkcijas, kas nedublē jau šobrīd iestrādāto sadarbību gan politikas plānošanas, gan operacionālā līmenī.

Treškārt, gan Latvija, gan abas pārējās Baltijas valstis ir daļa no tādām starptautiskām struktūrām kā *Europol*, *Interpol* un Eiropas Kibernoziedzības centrs, un tās ir nozīmīgs atbalsts kibernoziedzības apkarošanai pārnacionālā līmenī. Šajos formātos šobrīd nav identificēti kibernoziedzības problēmu risināšanas pasākumi, kuru īstenošanai nepieciešams reģionāls Baltijas valstu sadarbības formāts un kuri nepārklājas ar esošajiem sadarbības mehānismiem. Tāpat, atsaucoties uz Tieslietu ministrijas sniegto informāciju, ES dalībvalstīm ir paredzēts pienākums[[1]](#footnote-1) savstarpējās palīdzības un informācijas apmaiņas nolūkos izveidot nepārtrauktas darbības operatīvos kontaktpunktus, kā rezultātā būs iespēja stiprināt gan Baltijas valstu savstarpējo, gan plašāka mēroga starptautisko sadarbību kibernoziegumu novēršanas un apkarošanas jomā.

Līdz ar to pēc padziļināta šī priekšlikuma izvērtējuma, ņemot vērā iepriekš minētos argumentus, jāsecina, ka pašlaik Centra izveide nav aktuāla.

Noziedzības jautājumi neatkarīgi no to izpildes vides primāri ir iekšlietu struktūru jautājums, tāpēc aicinu turpmākas diskusijas par kibernoziedzības novēršanu un apkarošanu virzīt Iekšlietu ministrijas un tās padotības iestāžu kompetencē.

Aizsardzības ministra vietā –

labklājības ministrs Uldis Augulis

521

E.Neimane, 67335353

elina.neimane@mod.gov.lv

1. Eiropas Padomes 2001.gada 23.novembra konvencija par kibernoziegumiem, 35.pants; Eiropas Parlamenta un Padomes 2013.gada 12.augusta direktīva 2013/40/ES par uzbrukumiem informācijas sistēmām, ar kuru aizstāj Padomes Pamatlēmumu 2005/222/TI, 13.pants [↑](#footnote-ref-1)